'माटी के तारे' उन बच्चों की कहानियाँ हैं जो अपनी निर्धनता के कारण उपेक्षित और अभिशप्त जीवन बिताने को विवश हैं। तिरस्कृत और उपेक्षित जीवन जी रहे इन बच्चों के मन में भी आकाशीय ऊॅंचाइयाँ छूने की आकांक्षा है। उनके समवयस्क बच्चे जब पीठ पर बैग लटकाए विद्यालय जाते हैं तब देश के ये लाल किसी चूड़ी, जूते, कालीन या पटाखे बनाने वाले कारखानों में हाड़-तोड़ मेहनत कर, कारखाने के धुँए को अपना बचपन अर्पित कर रहे होते हैं। यह धुँआ उनके नन्हें सीनों में धड़कता है। कुछ पा लेने, कर गुजरने की आग उनके अन्दर धधकती है। ज़रूरत है देश की इस भावी पीढ़ी के अन्दर छिपी चिंगारी को हवा देने की। यह पीढ़ी देश का भविष्य है।